b'\n_START_ARTICLE_\nKembrid\xc5\xbeas (JAV)\n_START_SECTION_\nIstorija\n_START_PARAGRAPH_\nGyvenviet\xc4\x99 1630\xc2\xa0m. \xc4\xafk\xc5\xabr\xc4\x97 puritonai. Prad\xc5\xbeioje ji vadinosi Niutaunu. 1636\xc2\xa0m. \xc4\xafkurtas Niu koled\xc5\xbeas (v\xc4\x97liau D\xc5\xbeono Harvardo garbei pervadintas \xc4\xaf Harvardo koled\xc5\xbe\xc4\x85). 1638 m. gegu\xc5\xbe\xc4\x99 miestelio pavadinimas pakeistas \xc4\xaf Kembrid\xc5\xbe\xc4\x85, tokiu b\xc5\xabdu pagerbiant to paties pavadinimo universitet\xc4\x85 Kembrid\xc5\xbee, Anglijoje._NEWLINE_Kembrid\xc5\xbeas augo l\xc4\x97tai, verstasi \xc5\xbeemdirbyste. Amerikos revoliucijos laikais did\xc5\xbeioji dalis gyventoj\xc5\xb3 buvo susitelk\xc4\x99 nam\xc5\xb3 \xc5\xabkiuose aplink Harvardo koled\xc5\xbe\xc4\x85. Apie 1790\xe2\x80\x931840\xc2\xa0m. Kembrid\xc5\xbeas prad\xc4\x97jo spar\xc4\x8diai augti, ypa\xc4\x8d po to, kai 1792\xc2\xa0m. per up\xc4\x99, \xc4\xaf Bostono pus\xc4\x99 buvo nutiestas Vakar\xc5\xb3 Bostono tiltas. 1809\xc2\xa0m. buvo atidarytas Kanalo tiltas palei naujai i\xc5\xa1kast\xc4\x85 Midlsekso kanal\xc4\x85. \xc5\xa0ie statiniai aplinkines pelkes pavert\xc4\x97 pramoniniais ir gyvenamaisiais rajonais. XIX a. Kembrid\xc5\xbeas pagars\xc4\x97jo kaip \xc5\xa1alies literat\xc5\xabros revoliucijos centras. 1846\xc2\xa0m. suteiktas miesto statusas. \xc4\x8cia veik\xc4\x97 Naujosios Anglijos stiklo kompanija (angl. New England Glass Company), \xc4\xafkurta 1818\xc2\xa0m. XIX a. viduryje tai buvo did\xc5\xbeiausias ir moderniausias stiklo fabrikas pasaulyje. Tuo metu Kembrid\xc5\xbee taip pat veik\xc4\x97 did\xc5\xbeiausias ra\xc5\xa1alo gamintojas pasaulyje._NEWLINE_XX a. pr. Kembrid\xc5\xbeas buvo vienas svarbiausi\xc5\xb3 Naujosios Anglijos pramonini\xc5\xb3 miest\xc5\xb3. Jame gyveno beveik 120 t\xc5\xabkst. gyventoj\xc5\xb3. Po Did\xc5\xbeiosios depresijos ir Antrojo pasaulinio karo pramon\xc4\x97s reik\xc5\xa1m\xc4\x97 Naujojoje Anglijoje sumenko, Kembrid\xc5\xbeas neteko did\xc5\xbeiosios dalies pramon\xc4\x97s pagrindo. Buvo nuspr\xc4\x99sta toliau miest\xc4\x85 pl\xc4\x97toti kaip intelektualin\xc4\xaf, o ne pramonin\xc4\xaf centr\xc4\x85.'